Document ID: 32008R0639

KOMISJONI MÄÄRUS (EÜ) nr 639/2008,
24. juuni 2008,
millega muudetakse määrust (EÜ) nr 1043/2005, millega rakendatakse nõukogu määrust (EÜ) nr 3448/93 seoses teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemiga ning nende toetussummade kinnitamise kriteeriumidega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõike 3 esimest lõiku,
ning arvestades järgmist:
(1)
Hiljutised eksporditoetuse määrade vähendamised, mis on tingitud ühise põllumajanduspoliitika reformi ja põllumajanduskaupade maailmaturu hindade muutuste kombineeritud mõjust, on tinginud toetussertifikaatide taotluste vähenemise, mistõttu on vähenenud surve ühenduse eelarvele asutamislepingu I lisas loetlemata kaupade eksporditoetuste osas. Olukorras, kus ühendusel ei ole rahvusvaheliste kohustuste rikkumise ohtu, on asjakohane lihtsustada teatavatele põllumajandustoodetele eksporditoetuste andmise süsteemi asutamislepingu I lisas loetlemata kaupade puhul, vähendades seega kõnealuseid kaupu eksportivate ettevõtjate halduskoormust.
(2)
Komisjoni määruse (EÜ) nr 1043/2005 (2) artikli 27 lõike 1 kohaselt võib toetussertifikaatidest tulenevaid õigusi teatavatel tingimustel loovutada. Litsentside ja sertifikaatide menetlemise järjepidevuse tagamiseks tuleks kõnealuste üleandmiste kord võimaluse korral kooskõlastada komisjoni 23. aprilli 2008. aasta määruse (EÜ) nr 376/2008 (millega sätestatakse põllumajandussaaduste ja -toodete impordi- ja ekspordilitsentside ning eelkinnitussertifikaatide süsteemi kohaldamise ühised üksikasjalikud eeskirjad) (3) sätetega, mis on seotud litsentsidest ja sertifikaatidest tulenevate õigustega.
(3)
Määruse (EÜ) nr 1043/2005 artikli 32 lõikes 2 on sätestatud ajavahemik, mille jooksul maksmise eest vastutav asutus peab märkima taotletud eksporditoetuste summad toetussertifikaadile. Arvestades siiski dokumentide menetlemiseks vaja minevat aega sihtkoha järgi liigitatud eksporditoetuste puhul, ei pruugi kõnealune ajavahemik olla piisav ning seda tuleks seetõttu pikendada.
(4)
Määruse (EÜ) nr 1043/2005 artikli 38a lõikes 2 on sätestatud tingimused, mida liikmesriigid peavad täitma komisjonile taotlustest teatamisel ning sellele järgneva toetussertifikaatide väljastamise kohta. Kuna kasutusele on võetud tõhusamad aruandlus- ja teabevahetussüsteemid, tuleks asjaomaseid tähtaegu kohandada.
(5)
Määruse (EÜ) nr 1043/2005 artiklis 33 on sätestatud toetussertifikaatide osade kaupa väljastamise süsteem. Kõnealuste toetussertifikaatide suhtes kohaldatav kehtivusaeg on sätestatud kõnesoleva määruse artiklis 39. Toetussertifikaatide süsteemi toimimise hõlbustamiseks tuleks pikendada esimese osa raames väljastatud sertifikaatide ja artikli 38a kohaselt taotletud sertifikaatide kehtivusaega.
(6)
Selleks et ettevõtja suhtes kohaldataks tagastamata jäetava tagatise summa vähendamist, on määruse (EÜ) nr 1043/2005 artikli 45 lõikes 2 sätestatud, et kasutamata sertifikaadid või sertifikaatide väljavõtted tuleb tagastada väljastavale ametiasutusele hiljemalt selle eelarveperioodi 30. juuniks, mille jaoks sertifikaadid või sertifikaatide väljavõtted on väljastatud. Tõhusama aruandlussüsteemi kasutusele võtmine võimaldab seda tähtaega pikendada.
(7)
Määruse (EÜ) nr 1043/2005 artiklis 47 on sätestatud eritingimused, mille kohaselt võib väikeeksportijatele anda eksporditoetust. Lihtsustamise huvides peaks väikeeksportijatel olema õigus kasutada toetussertifikaate väikeeksportija staatust kaotamata ning lisaks tuleks tõsta makselävendit.
(8)
Et tagada käesoleva määrusega sätestatud meetmete kiire rakendamine, peaks määrus jõustuma järgmisel päeval pärast Euroopa Liidu Teatajas avaldamist.
(9)
Seepärast tuleks määrust (EÜ) nr 1043/2005 vastavalt muuta.
(10)
Käesoleva määrusega ette nähtud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1043/2005 muudetakse järgmiselt.
1.
Artikkel 27 asendatakse järgmisega:
„Artikkel 27
1. Sertifikaatidest tulenevad kohustused ei ole loovutatavad. Sertifikaatidest tulenevad õigused võib omanik nende kehtivusaja jooksul üle anda tingimusel, et igast sertifikaadist või selle väljavõttest tulenevad õigused antakse üle ainult ühele ülevõtjale. Selline üleandmine on seotud summadega, mida ei ole veel sertifikaadile või väljavõttele märgitud.
2. Õiguste omandajad ei või oma õigusi edasi üle anda, ent võivad need tagastada sertifikaadiomanikule. Õiguste tagastamine sertifikaadiomanikule on seotud kogustega, mis ei ole veel sertifikaadile või vastavale väljavõttele kantud.
Sel juhul teeb väljaandev asutus sertifikaadi lahtrisse 6 ühe VIII lisas sätestatud kannetest.”
2.
Artikli 32 lõike 2 teine lõik asendatakse järgmisega:
„Maksmise eest vastutav asutus märgib kõnealuse summa toetussertifikaadile kuue kuu jooksul alates taotluse laekumise kuupäevast.”
3.
Artikli 38a lõige 2 asendatakse järgmisega:
„2. Liikmesriigid teatavad iga nädala jooksul esitatud taotlustest komisjonile järgneval esmaspäeval. Vastavaid sertifikaate võib välja anda alates teatamisele järgnevast kolmapäevast, välja arvatud juhul, kui komisjon annab vastupidised juhised.”
4.
Artikli 39 lõige 2 asendatakse järgmisega:
„2. Kui teisest ja kolmandast lõigust ei tulene teisiti, kehtivad toetussertifikaadid sertifikaadi taotlemise kuule järgneva viienda kuu viimase päevani või kuni eelarveperioodi viimase päevani, olenevalt sellest, kumb kuupäev on varasem.
Toetussertifikaadid, mille taotlus esitatakse artikli 33 punkti a või artikli 38a kohaselt hiljemalt 7. novembril, kehtivad sertifikaadi taotlemise kuule järgneva kümnenda kuu viimase päevani.
Artiklis 40 nimetatud toetuse sertifikaadid kehtivad sertifikaadi taotlemise kuule järgneva viienda kuu viimase päevani.
Kui toetuse määrad on kooskõlas artikliga 29 eelnevalt kindlaks määratud, jäävad need määrad kehtima sertifikaadi kehtivuse viimase päevani.”
5.
Artikli 45 lõige 2 asendatakse järgmisega:
„2. Lõiget 1 kohaldatakse üksnes sertifikaatide ja sertifikaatide väljavõtete suhtes, mis on tagastatud väljaandvale asutusele selle eelarveperioodi jooksul, mille jaoks sertifikaadid välja anti, tingimusel et need tagastatakse hiljemalt kõnealuse perioodi 31. augustil.”
6.
Artikli 47 lõike 2 esimene lõik asendatakse järgmisega:
„2. Artiklit 46 kohaldatakse ekspordi suhtes, mille kogusumma taotluste puhul, mille ettevõtja on esitanud artikli 32 lõikes 1 sätestatud tingimustel asjaomase eelarveperioodi jooksul, kaasa arvatud asjaomast eksporti käsitleva taotluse esitamine, ei loo alust 100 000 eurot ületavaks makseks.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 2008

Labels: 3
6